|  |
| --- |
| Trenutne razmere v državi in na Škofjeloškem območju. |

Če malo preletim poročilo za predhodno minulo leto 2018 pri priprav za leto 2019 ugotavljam, da ni nič posebej novega, razen poslabšanja razmer pri delu tako zvane manjšinske vlade. Vse poteze politike so doživele vrhunec z odstopom premierja Marjana Šarca. Letos v imenu tako zvane demokracije se nam lepo razrašča fobizem. Na teži pridobiva migrantska problematika. »Štajerska varda« pa do nadaljnjega neovirano izvaja svoje akcije. Mi pa se ukvarjamo s problemom ali lahko ob komemoraciji v spomin na 50 ustreljenih talcev za Kamnitnikom garda slovenske vojske nosi orožje ali ne. V obeh primerih je za urejanje zadev pristojen isti upravni organ.

Joško Dežman pa »uspešno« nadaljuje svojo raboto, sedaj po menjavi vlade se lahko pojavi kot urednik večernika Poročil – Odmevov. No, pa sva z Joškom strumno tlačila bilečansko kamenje, samo z razliko da se je ob »pojavu demokracije« prešel na drugo stran, glede na trenutno situacijo po svetu v zvezi s Kitajsko. Pa si bo veliko takih ali podobnih šlo k lepotnemu kirurgu na operacijo, da jim bodo čim bolj slični.

|  |
| --- |
| Organizacijske in kadrovske aktivnosti na občinskem in območnem nivoju |

Občinska organizacija ZB za vrednote NOB Železnikov.

Že po tradiciji so bile spominske prireditve v Dolenji vasi in na Puču uspešne. Na področju obnove spominskih obeležij NOB so skupaj z občino Železniki storili veliko. Povedati je potrebno tudi, da imajo največje število spomenikov in obeležij NOB znotraj združenja ZB za vrednote NOB Škofja Loka. Upam, da do branja tega poročila rešijo težave z vodenjem občinske organizacije.

Občinska organizacija Žiri

Prireditev ob obletnici izgona Nemcev iz Žirov je bila uspešno izvedena, tradicionalno poteka vzorno sodelovanje s Primorci ob obisku pomnika narodne herojinje in obnova spomenikov. Prav tako se spopadajo s kadrovskimi težavami, vendar naj bi situacijo s predsednikom občinske organizacije uspešno rešili.

Občinska organizacija Gorenja vas – Poljane

Po smrti lastnika kmetije na Vinharjah ni prišlo do soglasja, da bi na običajnem območju potekala spominska proslava ob pričetku poljanske vstaje. Občinska organizacija ZB za vrednote NOB Gorenja vas – Poljane je kljub temu izvedla spominski pohod in proslavo v spremenjeni obliki v skladu z novonastalo situacijo. Skladno z razmerami se bodo aktivnosti nadaljevale tudi v prihodnje.

Občinska organizacija Škofja Loka:

Na območju bivšega podjetja Jelovica na Trati (podjetje INES) smo na pobudo kamnoseka Silvestra Furlana uspešno obnovili in postavili spominsko obeležje o odhodu prve skupine prostovoljcev v partizane na Škofjeloškem. Pri vzdrževanju in obnovi obeležij NOB v Škofji Loki smo z novim županom opravili uspešen preboj. Družina kamnosekov Furlan, ki je v minulem 50-letju izvajala postavitve in obnove spomenikov, je zdaj pridobila koncesijo za to področje, s čimer smo pridobili, da ni več potrebno iskati treh različnih ponudb in se odločiti za najprimernejšo. V vsem tem času pa je bilo podjetje Furlan vedno cenejše od drugih. Uspešno potekajo tudi priprave za ponovno postavitev obeležja na Jamniku v dolini Hrastnice. Osebno menim, da delo v krajevnih organizacijah poteka uspešno.

Poslovili smo se od dolgoletnega predsednika Nika Sedeja, člana izvršnega odbora Draga Šetina in Francke Galičič, tajnice občinske organizacije in predsednice krajevne organizacije.

Klub brigadirjev Škofja Loka je na Dom Zveze borcev postavil spominsko ploščo v zahvalo in spomin brigadirkam in brigadirjem.

|  |
| --- |
| Materialni pogoji in finančno poslovanje |

Pred Domom Zveze borcev je bilo urejeno kanalizacijsko in plinovodno omrežje. Na koncu je bilo dvorišče in del parkirišča tudi asfaltirano. Žal se ta dela nadaljujejo v soseščini stanovanjskih objektov, novi asfalt je bil in bo ponovno razrezan. Upam, da bodo dela spomladi zaključena.

Izgubili smo dolgoletnega najemnika poslovnih prostorov – Zavarovalnico Triglav. Ko je bilo z novim najemnikom že skoraj vse dogovorjeno, je le ta najem odpovedal pred podpisom pogodbe. Ob primopredaji prostorov smo ugotovili, da bo potrebno obnoviti tla – parket. Pridobljena ponudba za obnovo s strani podjetja Obrtnik je bila zelo draga, drugih izvajalcev in odstranjevalcev obstoječih tal nisem uspel pridobiti. Zadnji predlogi o cenejši rešitvi, položitev laminata na obstoječi parket, pa bo najcenejša rešitev.

Istočasno je potrebno povedati, da se v Škofjeloškem prostoru povečuje ponudba od iskalcev najemnikov poslovnih prostorov.

Poslovna sekretarka je nastopila porodniški dopust, za njo po nekaj mesecih še njena naslednica in nadomestila jo je naslednja, tretja. Tudi vse to je vplivalo na stroške finančnega poslovanja. Ob koncu leta smo obnovili računalniško opremo v tajništvu.

Glede na vse opisano se ob zviševanju stroškov dela in poslovanja finančni rezultat slabša.

Poslovanje v Domu Cankarjevega bataljona v Dražgošah je dobro, z najemnikom je podpisana pogodba za naslednjih deset let. Krajani Dražgoš in krajevna organizacija ZB za vrednote NOB Dražgoše odločno nasprotujejo ideji o prodaji Doma Cankarjevega bataljona. V letu 2019 so bila zamenjana okna na poslopju, čaka pa nas še zamenjava treh oken v kleti in sprotno vzdrževanje objekta.

Prevod muzejske zbirke v angleški jezik je končana. Zdaj nas čaka nakup opreme in digitalne tehnologije v samem muzeju. To pa je že druga zgodba, ki ji na kratek rok ne bomo kos.

|  |
| --- |
| Sodelovanje z drugimi veteranskimi organizacijami in društvi |

Povezovanje in skupno delo ter aktivnosti veteranskih organizacij se izboljšuje, kot sem že večkrat povedal je to zahtevna naloga. Na skupščini Veteranskih organizacij SEVER Gorenjska, ki je bila v dvorani občinskega sveta v Kranju so bili povabljeni vsi predsedniki veteranskih organizacij Gorenjske regije (ZVVS, ZB za vrednote NOB Škofja Loka, ZSČ). Vsi so bili osebno predstavljeni, v mojem primeru je bilo izpostavljeno, da sem pripadnik oziroma član treh veteranskih organizacij. Ta dogodek je še ena potrditev, da so moje ideje o povezovanju pravilne.

Pripravil: Štefan Kalamar, predsednik združenja